Hittegolf bly tot danFoto: www.iop.org Volgens die weerdiens heers hittegolf-toestande oor Gauteng, die noordelike en oostelike dele van die Noord-Kaap, Noordwes en die Vrystaat, sowel as dele van Limpopo en Mpumalanga. Die warmste temperatuur, van 41°C, is Dinsdag in Upington gemeet. Intussen word ŉ maksimumtemperatuur van 42°C vandag vir Upington verwag. Pretoria se voorspelde maksimum is 36°C en vir Lephalale en Vryburg 38°C. Bloemfontein en Mafikeng se verwagte maksimumtemperatuur is ook 36°C. In Rustenburg sal die kwik na verwagting tot 35°C styg. Die kraaie gaan Donderdag gaap met ŉ verwagte maksimumtemperatuur van 41°C vir Upington, 40°C vir Lephalale, 39°C vir Vryburg, 38°C vir Pretoria en 37°C vir Mafikeng. Teen Vrydag sal die maksimumtemperatuur in Pretoria na verwagting tot 34°C daal, terwyl Upington steeds gaan sweet, met ŉ verwagte maksimumtemperatuur van 43°C. Donderstorms en reën word vir die naweek oor die oostelike en noord-oostelike dele van die land voorspel. Die weerdiens het mense gemaan om tydens die hittegolf-toestande te probeer om binnenshuis te bly en beskermende klere te dra indien hulle buite moet werk. Mense is ook aangeraai om genoeg water te drink en om nie kinders tussen 9:00 en 16:00 buite te laat speel nie.